**НАРЕДБА № 4 от 21.03.2023 г. за условията и реда за предоставяне на универсалната услуга по Закона за електронните съобщения**

Издадена от министъра на транспорта и съобщенията и министъра на електронното управление, oбн., ДВ, бр. 29 от 31.03.2023 г.

**Раздел I**

Обхват

**Чл. 1**. С тази наредба се определят:

 1. условията и редът за предоставяне на универсалната услуга;

 2. параметрите за качеството на универсалната услуга;

 3. условията, редът и средствата за предоставяне на универсалната услуга на хора с увреждания;

 4. редът за налагане на задължения във връзка с предоставянето на универсалната услуга.

**Чл. 2**. (1) Универсалната услуга е набор от услуги с определено качество, предлагани на всички потребители независимо от географското им местоположение на територията на страната на достъпна цена.

 (2) Универсалната услуга включва:

 1. предоставяне на услуги за гласови съобщения чрез свързване в определено местоположение към обществена електронна съобщителна мрежа независимо от използваната технология;

 2. осигуряване на подходящ широколентов достъп до интернет в определено местоположение, чрез който могат да се поддържат най-малко следните услуги:

 а) електронна поща;

 б) търсачки за търсене и намиране на всякакъв вид информация;

 в) базови онлайн инструменти за обучение и образование;

 г) онлайн вестници или новини;

 д) закупуване или поръчка на стоки или услуги онлайн;

 е) търсене на работа и инструменти за търсене на работа;

 ж) общности за работа в мрежа с професионална цел;

 з) интернет банкиране;

 и) използване на електронни административни услуги;

 к) социални медии и комуникация в реално време чрез текстови съобщения;

 л) гласови и видеоразговори.

 (3) По искане на потребителя свързването по ал. 2 може да бъде ограничено до поддържане на услуги за гласови съобщения.

**Раздел II**

Предоставяне на услуги за гласови съобщения чрез свързване в определено местоположение към обществена електронна съобщителна мрежа и осигуряване на подходящ широколентов достъп до интернет в определено местоположение

**Чл. 3**. (1) Предприятията, задължени да предоставят услугите по чл. 2, ал. 2, са длъжни да удовлетворят всяко обосновано искане, подадено от потребител, за свързване в определено местоположение към обществена електронна съобщителна мрежа, за нуждите на достъп до услуги за гласови съобщения и/или за осигуряване на подходящ широколентов достъп до интернет в определено местоположение.

 (2) За обосновано искане се счита всяко изрично, писмено искане, подадено от потребител, за осигуряване на достъп до услуги за гласови съобщения в определено местоположение и/или за осигуряване на подходящ широколентов достъп до интернет в определено местоположение:

 1. в рамките на строителните граници на населено място; и

 2. отнасящо се до постоянния адрес на потребителя.

 (3) Свързването по ал. 1 трябва да позволява поддържане на услуги за гласови съобщения в определено местоположение без ограничения по отношение на използваната технология и техническите средства.

 (4) Достъпът до интернет по ал. 1 трябва да позволява поддържане най-малко на услугите, посочени в чл. 2, ал. 2, т. 2 без ограничения по отношение на технологията и техническите средства, използвани за предоставяне на достъпа.

**Чл. 4**. Предприятията по чл. 3 осигуряват на потребителите възможност за непрекъснатост при ползване на услугите по чл. 2, ал. 2, с изключение на случаите на аварии и планирани прекъсвания.

**Раздел III**

Параметри за качество на универсалната услуга

**Чл. 5**. (1) Параметрите за качество на предоставяните услуги, които се измерват, методите за измерване, съдържанието, формата и начинът на публикуване на информацията, определени от Комисията за регулиране на съобщенията, наричана по-нататък "Комисията", на основание чл. 236 от Закона за електронните съобщения се прилагат и по отношение параметрите за качество на универсалната услуга.

 (2) Постигнатите стойности на параметрите за качество на услугите, публикувани от предприятията, задължени да предоставят услугите по чл. 2, ал. 2, са относими и към предоставянето на универсалната услуга.

**Чл. 6**. (1) Предприятията, задължени да предоставят услугите по чл. 2, ал. 2, представят на Комисията ежегодно до 15 март информация за предходната година за предоставянето на универсална услуга, в т. ч. брой абонати на универсалната услуга, брой подадени обосновани заявления, брой удовлетворени заявления, приходи и разходи за предоставянето на универсалната услуга, жалби от потребители и др.

 (2) Комисията определя съдържанието, формата и начина за предоставяне на информацията по ал. 1.

**Раздел IV**

Специални мерки за хора с увреждания

**Чл. 7**. (1) Предприятията, на които е възложено задължение по чл. 187, ал. 1 от ЗЕС, осигуряват на хората с увреждания услуги за гласови съобщения чрез свързване в определено местоположение към обществена електронна съобщителна мрежа независимо от използваната технология и подходящ широколентов достъп до интернет в определено местоположение, подобни на ползваните от другите потребители, като предприемат следните специални мерки:

 1. предоставят безплатни консултации относно техническите характеристики на крайните съобщителни устройства за хора с увреждания на слуха, зрението и говора и за възможностите за осигуряване на тези устройства на пазара;

 2. осигуряват безплатно включване към услугата "Ограничаване на изходящите повиквания";

 3. осигуряват улеснения за потребители, лишени от зрение или с увредено зрение, както и за други хора с увреждания;

 4. по искане на потребители с увреждания осигуряват безплатно, в подходяща за тях форма, детайлизираните им сметки;

 5. предлагат цени и ценови пакети на универсалната услуга, определени в съответствие с методиката по чл. 195 от Закона за електронните съобщения;

 6. осигуряват на потребители с увреждания възможност да наблюдават и контролират самостоятелно разходите си чрез средства, подобни на ползваните от другите потребители;

 7. по искане на потребители с увреждания на слуха или говора осигуряват наличност и достъпност на подходящи крайни устройства, съответно - специализирано софтуерно приложение, осигуряващо, в зависимост от техническите възможности, текстова или друг вид негласова връзка; устройствата, съответно - специализираното софтуерно приложение, трябва да дават възможност за достъп на потребители с увреждания на слуха или говора до единния европейски номер за спешни повиквания 112 в съответствие с наредбата на министъра на вътрешните работи по чл. 23, ал. 2 от Закона за Националната система за спешни повиквания с единен европейски номер 112.

(2) Предприятията по ал. 1 след консултации със заинтересованите страни, включително организации на и за хора с увреждания, могат да предприемат и други мерки за осигуряване на услуги за гласови съобщения чрез свързване в определено местоположение към обществена електронна съобщителна мрежа независимо от използваната технология и подходящ широколентов достъп до интернет в определено местоположение на хора с увреждания.

**Раздел V**

Ред за налагане на задължения във връзка с предоставянето на универсалната услуга

**Чл. 8**. Комисията извършва анализ на наличността на услуги за подходящ широколентов достъп до интернет в определено местоположение и на услуги за гласови съобщения чрез свързване в определено местоположение, осигурявани при обичайни търговски условия на територията на цялата страна или в отделни части от нея, като взема предвид и резултатите от географското проучване по чл. 181а от Закона за електронните съобщения.

**Чл. 9**. (1) Когато установи след анализа, че услугите по чл. 8 не са налични на територията на цялата страна или на отделни части от нея, Комисията възлага на едно или повече предприятия, предоставящи услуги за гласови съобщения чрез свързване в определено местоположение и/или услуги за достъп до интернет в определено местоположение, предоставянето на всички или някои от услугите по чл. 2, ал. 2 с цел да бъдат удовлетворени всички обосновани искания от потребители за достъп до тези услуги.

 (2) Задължението по ал. 1 може да се възложи за цялата или за различни части от територията на страната.

**Чл. 10**. (1) Изборът на предприятие или предприятия и възлагането на задължения по чл. 9, ал. 1, включително след провеждане на конкурсна процедура, се извършва при спазване на принципите за обективност, прозрачност, равнопоставеност и в интерес на потребителите, без предварително да се изключва предприятие от възможността да му бъде възложено предоставянето на универсална услуга или част от нея.

 (2) При възлагане на задълженията по чл. 9, ал. 1 Комисията отчита най-целесъобразния и ефикасен начин за предоставяне на универсалната услуга, който може да служи за определяне на нетна себестойност на задължението за предоставяне на универсална услуга.

**Чл. 11**. (1) Комисията обявява намерение да проведе конкурс за избор на предприятие или предприятия за възлагане на задълженията по чл. 9, ал. 1, за да определи интереса на предприятията, както и условията, при които е налице такъв интерес, като дава срок от 30 дни на предприятията да заявят своя интерес.

 (2) Ако след изтичане на срока по ал. 1 едно или повече предприятия са заявили интерес, Комисията в срок до един месец открива конкурсна процедура за избор на предприятие или предприятия при съответно спазване на правилата по глава пета от Закона за електронните съобщения.

 (3) В решението за откриване на конкурсната процедура се посочват, когато е приложимо: услугата, обект на конкурса; териториалният обхват; продължителността на задължението; условията за предоставяне на услугата; параметрите за качество на услугата.

 (4) При откриване на конкурсна процедура Комисията може да включи като критерий предоставянето и предлаганата цена на крайни устройства за хора с увреждания на слуха, зрението и говора.

 (5) В конкурсната процедура могат да участват всички предприятия, предоставящи услуги за гласови съобщения чрез свързване в определено местоположение или услуги за достъп до интернет в определено местоположение.

**Чл. 12**. Ако след изтичане на срока по чл. 11, ал. 1 нито едно предприятие не е заявило интерес да поеме задължения във връзка с предоставянето на универсалната услуга, Комисията определя предприятието или предприятията, на които да наложи задължението по чл. 9, ал. 1 след провеждане на обществени консултации по реда на чл. 37 от Закона за електронните съобщения.

**Чл. 13**. Комисията анализира развитието и равнището на цените и ценовите пакети на дребно на услугите по чл. 2, ал. 2, по-специално във връзка с потребителските цени и доходи в страната.

**Чл. 14**. (1) Когато в резултат на анализа Комисията установи, че цените на дребно за услугите по чл. 2, ал. 2 не са достъпни за потребителите с ниски доходи или със специални социални потребности, тя възлага на предприятията, които предоставят услуги за гласови съобщения чрез свързване в определено местоположение и/или услуги за достъп до интернет в определено местоположение, задълженията по чл. 197, ал. 1 от Закона за електронните съобщения.

 (2) По изключение, когато налагането на задълженията по ал. 1 на всички предприятия би довело до прекомерна административна или финансова тежест за държавата или за предприятията, Комисията може да наложи тези задължения само на определени предприятия. В този случай предприятията се определят по реда на чл. 10, 11 и 12.

(3) Тарифните планове или ценовите пакети на задълженото/задължените предприятие/я се определят съгласно методиката по чл. 195, ал. 1 от Закона за електронните съобщения.

**Чл. 15**. Комисията прави оценка за необходимостта от налагане на задължения, включително преглед на вече наложените такива, на всеки три години или при промяна в обстоятелствата на пазара.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1**. Наредбата се издава на основание чл. 182, ал. 5 от Закона за електронните съобщения.

**§ 2**. В срок до 9 месеца от влизането в сила на наредбата Комисията определя подходящата услуга за широколентов достъп до интернет.

**§ 3**. (1) Тази наредба отменя Наредба № 6 от 2008 г. за универсалната услуга по Закона за електронните съобщения (ДВ, бр. 32 от 2008 г.), с изключение на чл. 6 и чл. 8а, които се прилагат в срок до 30.09.2023 г.

(2) В срока по ал. 1 предприятията, на които е възложено да продължат да осигуряват обществени телефонни апарати и/или други точки за обществен достъп до гласови телефонни услуги с определено качество, спазват изискванията на чл. 6 и чл. 8а.